ΓΡΑΠΤΗ ΕΡΩΤΗΣΗ E-2475/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Ευρωπαïκή τράπεζα δεδομένων DNA με στοιχεία για δολοφόνους και βιαστές, καθώς και ευρωπαïκή τράπεζα δεδομένων για αγνοούμενα παιδιά

1. Αντιλαμβάνεται το Συμβούλιο ότι, με τη σημερινή κοινωνική κινητικότητα, είναι απολύτως αναγκαία μια ταχεία και αποτελεσματική ανταλλαγή δεδομένων όσον αφορά σοβαρές εγκληματικές πράξεις, όπως οι βιασμοί και οι δολοφονίες, καθώς και δεδομένων για αγνοούμενα παιδιά στην ευρωπαϊκή επικράτεια;

2. Είναι το Συμβούλιο διατεθειμένο να αναλάβει την πρωτοβουλία προκειμένου να καταστήσει δυνατή τη δημιουργία μιας ευρωπαϊκής τράπεζας δεδομένων DNA, το συντομότερο δυνατό, με σκοπό την όσο το δυνατό αποδοτικότερη και όσο το δυνατό ταχύτερη ανταλλαγή στοιχείων DNA σε ευρωπαϊκό επίπεδο για βιαστές και δολοφόνους, καθώς και για βιαστές και δολοφόνους παιδιών;

3. Έχει το Συμβούλιο την πρόθεση να αναλάβει πρωτοβουλίες, το συντομότερο δυνατό, για την δημιουργία μιας κοινής ευρωπαϊκής τράπεζας δεδομένων με όλα τα στοιχεία των αγνοουμένων παιδιών;

Απάντηση

(9 Νοεμβρίου 1998)

Με το ψήφισμα του Συμβουλίου της 9ης Ιουνίου 1997 σχετικά με την ανταλλαγή αποτελεσμάτων ανάλυσης του DNA(1) καλούνται τα κράτη μέλη να μελετήσουν τη δημιουργία εθνικών βάσεων δεδομένων DNA, με σκοπό την ανταλλαγή αποτελεσμάτων των αναλύσεων DNA. Με το ψήφισμα αυτό, άλλωστε, καλούνται τα κράτη μέλη να συγκροτήσουν τις βάσεις δεδομένων τους, χρησιμοποιώντας του ίδιους ιχνηθέτες DNA, με τις ίδιες προδιαγραφές και κατά συμβατό τρόπο. Οι ιχνηθέτες και οι προδιαγραφές που θα χρησιμοποιηθούν, καθώς επίσης και το σύστημα ανταλλαγής πληροφοριών, θα επιλεγούν βάσει μελετών.

Όσον αφορά τη δημιουργία κοινά αποδεκτών ιχνηθετών και προδιαγραφών για τον καθορισμό του προφίλ DNA, καθώς και του συστήματος ανταλλαγής δεδομένων DNA μεταξύ των κρατών μελών, διεξάγονται μελέτες σκοπιμότητας, με τη συνδρομή του Ευρωπαϊκού Δικτύου Εγκληματολογικών Ινστιτούτων (ENFSI) και με χρηματοδότηση από την ΕΕ στα πλαίσια του προγράμματος STOP (κοινή δράση της 29.11.1996 για την κατάρτιση προγράμματος ενθάρρυνσης και ανταλλαγών μεταξύ των υπευθύνων για την καταπολέμηση της εμπορίας ανθρώπων και της σεξουαλικής εκμετάλλευσης των παιδιών)(2).

Η δημιουργία Ευρωπαϊκής Τράπεζας δεδομένων DNA πρέπει να θεωρηθεί ως δεύτερο στάδιο, που θα υλοποιηθεί μόλις υπάρξουν οι προϋποθέσεις για την ανταλλαγή των αποτελεσμάτων των αναλύσεων DNA. Ως προς αυτό, θα μελετηθεί η ανάθεση κατάλληλου ρόλου στην Europol.

Ορισμένα κράτη μέλη διαθέτουν ήδη εθνική βάση δεδομένων DNA, ενώ άλλα θα δημιουργήσουν κατά τα προσεχή έτη. Οι εργασίες για τη δημιουργία κοινά αποδεκτών ιχνηθετών και προδιαγραφών συνεχίζονται, προκειμένου να υποβληθούν στο Συμβούλιο προτάσεις για τη διευκόλυνση της ανταλλαγής των αποτελεσμάτων ανάλυσης DNA μεταξύ των κρατών μελών.

Στο πλαίσιο της εφαρμογής της Κοινής Δράσης της 24ης Φεβρουαρίου 1997, σχετικά με την καταπολέμηση της εμπορίας ανθρώπων και της σεξουαλικής εκμετάλλευσης των παιδιών(3), το Συμβούλιο, κατά τη σύνοδό του στις 19 Μαρτίου 1998, ενέκρινε προτάσεις για τη δημιουργία εθνικών κέντρων συντονισμού για αγνοουμένους καθώς και για τη βελτίωση των μεθόδων εργασίας για τα υφιστάμενα κέντρα, δίνοντας προτεραιότητα στις κατηγορίες αγνοουμένων υψηλού κινδύνου. Θα δημιουργηθεί δίκτυο αυτών των εθνικών κέντρων συντονισμού.

Ως προς αυτό, το Συμβούλιο υπενθυμίζει τις εργασίες που έχουν διεξαχθεί στα πλαίσια του Συστήματος Πληροφοριών Schengen (άρθρο 97 της Σύμβασης για την εφαρμογή της Συμφωνίας του Σένγκεν της 19ης Ιουνίου 1990) και της Interpol (Σύστημα Αυτόματης Έρευνας).

(1) ΕΕ C 193 της 24.6.1997, σελ. 2.

(2) ΕΕ L 322 της 12.12.1996, σελ. 7.

(3) ΕΕ L 63 της 4.3.1997, σελ. 2.